google/wiki40b huggingface dataset:
Goreway gasskraftverk

Goreway gasskraftverk er et gasskraftverk i provinsen Ontario i Canada. Det har en installert produksjonskapasitet på 905 MW fordelt på 3+1 kokere / turbiner. Anlegget ble utbygd i 2009. Brenselstypen er naturgass. Det er landets største gasskraftverk.
Pølsehorn (matrett)

Pølsehorn er et innbakt stykke pølse. Deigen kan dekke hele pølsen, men kan også vikles omkring pølsen slik at pølsen kan sees i begge ender. Brøddeigen vikles om pølsen, før pølsen og deigen bakes sammen. Det anvendes normalt en lett søtlig gjærdeig av hvetemel, men andre versjoner kjennes også. Det finnes for eksempel oppskrifter med grovere brød enn hvetebrødet. Det er eksempelvis oppskrifter som bruker grahamsmel, havregryn, og i stedet for pølser av svinekjøtt kan andre pølser også brukes, for eksempel kyllingpølser eller vegetariske pølser, som et alternativ til det tradisjonelle pølsehornet.

Historie

Pølsehorn er alminnelig i flere deler av verden, men lages på ulik måte. I Asia brukes kyllingpølser, mens det i eksempelvis Danmark brukes pølser med svinekjøtt.

Danmark

Pølsehorn er en velkjent rett i Danmark og er særlig populært i barnebursdager og i barns matpakker. Man kan også kjøpe et slags pølsehorn som fastfood.

Konflikter pga. svinekjøtt i pølsehorn

Bruken av svinekjøtt har til tider gitt anledning til konflikter og debatt, da pølsehorn med svinekjøttpølser er populært til barnebursdager og muslimske barn ikke skal spise svinekjøtt på grunn av deres religion. En mor hadde invitert hele klassen i barnebursdag og hadde skrevet til moren til et muslimsk barn at de ville få pølsehorn med svinekjøtt, og at det kanskje var best at barnet tok med sin egen mat. Det ble moren til det muslimske barn fortørnet over og startet en debatt. Hun hadde foreslått at de laget pølsehorn med kyllingkjøtt, som alle barna kunne spise.

Storbritannia

Det vites ikke sikkert når pølsebrød ble alminnelig i Storbritannia, men man vet at arbeidere i England spiste pølsebrød på 1600-tallet, da det var lett å ta med seg og var en god måte å få  et hurtig og nærende måltid mat. De første skriftlige kilder i England med en oppskrift på det som på engelsk kalles "pigs in blankets" er Betty Crockers bok Cooking for Kids fra 1957.

Pølsehorn - pigs in a blanket i USA

I USA brukes begrepet pigs in a blanket typisk om hotdogpølser i croissanter, men brukes også om wienerpølser eller coctailpølser pakket inn i kjeksdeig, pannekaker eller croissantdeig og bakes. Deigen kan være hjemmelaget, men det er mer alminnelig å bruke deig fra boks.

Klobasnek

En klobasnek (flertallsform: klobasniky) er et pølsehorn av tsjekkisk opprinnelse. En klobasnek menes ofte å være en variasjon kolach (koláče), men de fleste tsjekkere skiller mellom den kjennsgjerning at kolache kun er fylte med fyll som ikke består av kjøtt. Kolache kom til USA med tsjekkiske immigranter, mens klobasniky først ble laget av tsjekkere som bosatte seg i Texas.
Klobasniky ligner pølsehorn (i USA kalt pigs in a blanket) men innpakkes i kolachdeig. Tradisjonelt ble klobasniky kun fylt med pølser, men etter at de er blitt en populær rett i USA, er andre ingredienser tilføyet, for eksempel skinke, ost og pepperfrukt som brukes sammen med eller istedenfor pølse.
Queen Mary Land

Queen Mary Land er den sektoren av det antarktiske kontinent som ligger mellom Cape Filchner ved 91°54'Ø og Cape Hordern ved 100°28'Ø. Queen Mary Land grenser mot Wilkes Land i øst og Wilhelm II Land i vest og ligger i Australias kravområde i Antarktis, Australian Antarctic Territory.
Kysten av Queen Mary Land, Queen Mary Coast, ble oppdaget i februar 1912 av den australasiatiske antarktisekspedisjonen 1911–14 under ledelse av Douglas Mawson som oppkalte den etter Mary av Teck, dronningen til Georg V av Storbritannia.
Pentaphylla

Utseende

Små (ca. 10 millimeter), avlange, blanke, rødbrune oldenborrer. Oversiden er naken og nokså kraftig punktert.

Utbredelse

Slekten er endemisk for Madagaskar.
Sløseriprisen

Sløseriprisen er en kåring som gjøres hvert år av Skattebetalerforeningen og Nettavisen for offentlig sløsing med skattepenger. Kåringen skal belyse forskjellige sider av hvordan det offentlige Norge forvalter fellesskapets midler.
Kåringen gjelder den offentlige instans som «har vist størst uforsiktighet med samfunnets felles midler».
Nikkers

Nikkers, også skrevet knickers, er en type knebukse som særlig brukes til sports- og fritidsaktiviteter. Typisk for nikkersen er at den ender sammensnørt under kneet med strikk, snøring eller spenne. Beina på nikkers er relativt vide og samlet nederst, slik at de ender i en slags poseform. Vidden er avhengig av klesmoten. Blir beina trange eller rette uten sammensnøring, som en kan se på malerier fra rokokkotidens adelsmiljøer eller i guttemoten på 1800- og tidlig på 1900-tallet, kalles buksemodellen gjerne knebukse. Nikkerser kan også betegne skibukser som rekker lenger ned på beina.

Historikk

Ordet nikkers er en forkortelse av det engelske knickerbockers, egentlig en betegnelse for etterkommere av nederlandske innvandrere i New York; Knickerbocker er et nederlandsk etternavn som tidlig på 1800-tallet skal ha blitt brukt som kallenavn for «gammeldags, nederlandskættet aristokrat med umoderne langpipe og knebukser» i New York. Nederlenderne kalte for øvrig buksene buck hose, «hoser av bukkeskinn», som ble slått sammen til buxe og vårt bukse.
Nikkers var vanlig i bruk for norske menn under andre verdenskrig og oppover mot 1960-årene, spesielt til sportslige vinteraktiviteter. Det var da vanlig med tykke knestrømper av ull som tilbehør. Dersom en skulle på skitur, hørte også skigamasjer med til utstyret. Blant unge på slutten av 1950-årene ble strekkbuksen, en type som minner om de franske pantalongene fra tidlig på 1800-tallet, favoritt i løypa etter at den slo gjennom som plagg for norske og utenlandske skihoppere og -løpere.
Eplenikkers er en type lange, poseformede nikkers som tidligere var populære fritidsplagg for aktive menn og kvinner. Disse ble blant annet brukt når en spilte golf, og da særlig på 1930-tallet.
Bharatpur (distrikt)

Demografi

Ved folketellingen i 2011 var det 2 549 121 innbyggere i distriktet, mot 2 101 142 i 2001. Den urbane befolkningen utgjør 19,41 % av befolkningen.
Barn i alderen 0 til 6 år utgjorde 16,90 % i 2011 mot 20,38 % i 2001. Antallet jenter i den alderen per tusen gutter er 863 i 2011 mot 879 i 2001.
Det største spillet (film)

Handling

Filmen handler om sørlendingen Gunvald Tomstad og hans dramatiske opplevelser da han under okkupasjonen måtte ta på seg en byrde som ingen kunne bære uten å bli merket for livet, hvis de i det hele tatt fikk overleve. Ingen spesialister hadde lært den unge Gunvald opp i å mestre det største spillet. Han var amatør i verdens farligste yrke, men kanskje må man i verdens krigshistorie lete lenge for å finne et menneske, som i måneder og år gjennomførte et vellykket dobbeltspill under så grenseløst vanskelige og farlige omstendigheter.

Mer om filmen

Filmen hadde originalmusikk komponert av Egil Monn Iversen. Musikken ble fremført av Kringkastingsorkesteret under Øivind Berghs ledelse.

Mottakelse

Den fikk terningkast fire av VG. «En film som riktignok mangler den direkte appell, men som likevel er en fremragende rekonstruksjon av kontraspionen Tomstads innsats under krigen», skrev anmelderen.
Myasthenia gravis

Årsaker

Genetisk disposisjon ser ut til å spille en avgjørende rolle for hvem som får sykdommen. Sykdommen utløses av at det dannes antistoffer i thymus mot acetylcholinreseptorene i musklene.

Forskning

Forskning på forekomst og prognose av sykdommen på 1950-tallet, resulterte i at Ardis Storm-Mathisen leverte inn doktorgradsarbeid i 1962. Året etter gikk en enstemmig internasjonal komite inn for godkjenning av hennes doktorgradsarbeid, men arbeidet ble underkjent av det Medisinske fakultet i Oslo. En seinere epidemiologisk studie ble gjort av Anne Taraldsen Heldal, lege og phd.
Fylkesvei 6554

Fylkesvei 6554 (Fv6554) i Trøndelag går mellom Osøy og Løvrødsmo i Midtre Gauldal kommune. Veien er 8,0 km lang.
Før Trøndelag fylke ble opprettet 1. januar 2018 hadde veien betegnelsen Fylkesvei 603 (Sør-Trøndelag).
Taoiseach

Taoiseach (pluralis Taoisigh) er betegnelsen på den irske regjeringssjefen. Han blir utnevnt av presidenten etter nominasjon ifra Dáil Éireann (det irske underhuset).
Ordet Taoiseach er irsk og betyr «leder» eller «høvding». Før den irske grunnloven fra 1937 ble tatt i bruk ble regjeringssjefen kalt President of the Executive Council of the Irish Free State (Irsk: Uachtarán ar Ard-Chomhairle Shaorstát Éireann), altså Presidenten for Den irske fristatens utøvende råd. Han ble utnevnt av generalguvernøren, som imidlertid var bundet av konstitusjonell sedvanerett til å utnevne den kandidaten som var nominert av Dáil Éireann.
Bhutans flagg

Bhutans flagg er skrådelt gult og oransje, med en oppadstigende drage i skrålinjen. Proporsjonene er 2:3.
Den safrangule fargen i Bhutans flagg symboliserer kongen, som utøver av den verdslige makten. Den oransje fargen representerer buddhismens åndelige kraft.
Bhutanerne kalles selv landet Druk Yul – tordendragens land. Dragen har vært brukt som symbol for landet helt siden ca. 1200. Dragen har juveler i klørne som et uttrykk for rikdom og fullkommenhet.

Historie

En tidlig, kvadratisk versjon av flagget ble tatt i bruk i 1949, ved en seremoni knyttet til undertegnelsen av avtalen mellom India og Bhutan. Fargene var til dels de samme som i dag, men dragen var grønn i denne versjonen.
En ny versjon ble brukt i 1956: hvit drage, og med rødbrun og skarp gul farge.
Det er usikkerhet om når dagens versjon ble innført, men den offisielle versjonen (lenke 1) er at den nåværende kongens far, kong Jigme Dorji Wangchuk, fastsatte dagens farger i 1968 eller 1969. Skikken med å heise flagget foran offentlige bygg ble innført av kongen i 1968, og et flaggreglement ble vedtatt av nasjonalforsamlingen i 1972.
Black Boy

Black Boy er et tidligere varemerke for en produktserie av krydder og smakssettingsprodukter til salgs i Norge, markedsført av selskapet Rieber & Søn ASA. I 2010 ble merkenavnet lagt ned og produktene lagt til i produktrekken til varemarket Toro.
Merkevarenavnet Black Boy ble introdusert til det norske dagligvaremarkedet av H. Christian Olsens Eftf. tidlig på 1950-tallet. Krydderfabrikken Nopal AS fra Elverum tok over Black Boy i 1996. Rieber & Søn overtok merket Black Boy i 2003 da de kjøpte Elverum-selskapet.
Navnet Black Boy, som betyr «svart gutt» på engelsk, ble trolig etablert som et eksotisk navn. Boy kan også bety «innfødt (ikke-europeisk) tjener», og ordet, særlig i sammensetningen black boy, kan bli oppfattet som gammeldags og nedsettende. Fra september 2010 erstattet Rieber & Søn Black Boy med ny krydderserie under navnet «Toro Krydderiet». Den første logoen til Black Boy viste en karikert tegning av en afrikansk gutt. Den logoen ble senere fjernet.
Marie Madeleine Larsen

Saker

I 2002 ble hun dømt i Lund tingrett og Svea hovrett for 26 forhold, deriblant bedragerier, utpressing, trusler og trakassering. Hun skal ha lurt menn til både utroskap og ekteskap. På midten av 2000-tallet ble hun utvist fra Sverige og Danmark.
I 2007 ble Larsen dømt til tre års fengsel i Oslo tingrett for omfattende svindel og bedragerier. I dommen heter det at «hun har holdt på med forbrytelser av samme karakter i over 20 år».
I 2012 sto hun tiltalt for 15 tilfeller av grov svindel eller trakassering, med en strafferamme på seks års fengsel. Hun ble funnet skyldig i samtlige 21 tiltalepunkt: 18 grove bedragerier, ett forsøk på grovt bedrageri, ett tilfelle av plagsom opptreden og ett tilfelle av ærekrenkelse. I dette som ble hennes åttende dom for lignende forhold siden 1992, fikk hun tre år: to år ordinær soning og deretter ett år psykiatrisk behandling under tilsyn av Kriminalomsorgen.
I 2015 ble hun igjen sett da hun oppsøkte en rekke menigheter og kristne institusjoner i Rogaland. Hun fortalte da at hun hadde kreft, var i pengeknipe og at hun ønsket å låne penger. Senere ble Larsen anmeldt til politiet av et overnattingssted i Hønefoss. Hun hadde dratt fra overnattingsstedet uten å betale regningen. Og politiet i Valdres måtte gå ut med en advarsel, etter at Larsen hadde svindlet til seg penger i Aurdal og Bagn.
Larsen ble høsten 2016 pågrepet av dansk politi, etter å ha stukket av fra regningen på forfatterherberget Ørslevkloster. Her bodde hun noen uker vinteren 2015, etter å ha oppgitt at hun het Maria Hansen og at hun var forfatter.
I mars 2017 ble Larsen bortvist fra Nesodden etter at hun tok 3000 kroner fra en kvinne hun hadde fått bo hos i en periode. Hun hadde sagt at hun het Miriam Steen og fortalt kvinnen at hun var kreftsyk og ikke hadde penger. 23. mars 2017 besøkte hun et galleri i Risør hvor hun prøvde å lure til seg penger igjen, men hun forsvant med uforettet sak da hun skjønte at gallerieier Heidi Nylund Larsen hadde fattet mistanke.
I mai 2017 tok Oslo politidistrikt ut tiltale mot Larsen for syv ulike svindelepisoder i Oslo sommeren og høsten 2016. Hun møtte opp i retten 16. mai og erkjente straffskyld for alle de syv postene i tiltalen. Noen av tiltalepunktene omhandlet svindel fra et konditori, en pizzarestaurant, en blomsterbutikk, en klesbutikk og et hotell. På spørsmål om hvorfor hun har begått alle disse bedrageriene, svarte Larsen at det handlet om forhold fra hennes barndom. Hun har tidligere forklart at hun hadde en vanskelig barndom og at ofrene hun plukket ut minnet henne om faren. Larsen ble dømt til ett år og åtte måneders fengsel. Ett år av straffen ble gjort betinget. I Danmark ble det berammet rettssak 1. juni for danske bedrageriforhold.
30. juli 2018 ble hun pågrepet i Danmark og varetektsfengslet i to uker for bedrageri. Hun var under prøveløslatelse fra dommen på ett år og åtte måneder da hun ble pågrepet, og er nå utestengt fra Danmark i 12 år.
Høsten 2019 ble hun observert i Finnmark og på Stjørdal i Trøndelag.
Aristoxenos

Aristoxenos fra Taranto (gammelgresk Ἀριστόξενος Aristóxenos; født rundt 360 f.Kr.; død rundt 300 f.Kr.) var en gresk filosof og musikkteoretiker.

Liv og virke

Aristoxenos' far, Sokrates-eleven Spintharos var en lærd musiker, og gav sønnen den første musikkutdanningen. Senere var Aristoxenos elev hos pythagoreeren Xenophilos fra Khalkidiki og musikklæreren Lampros, og ble tilslutt elev av Aristoteles og medlem den peripatetiske skolen.
Det meste av Aristoxenos' skrifter om filosofi, etikk og musikk er tapt, men en avhandling om musikk, Elementa harmonica, er delvis bevart, dessuten noen fragmenter om rytme og takt. Aristoxenos er den tidligste forfatteren fra antikken som det er bevart omfattende skrifter om musikk av. Elementa er hovedkilden til kunnskapen om antikkens greske musikk.
På rent musikalsk grunnlag definerte Aristoxenos blant annet begrepene intervall, tonesystem, heltone, halvtone, tredelstone, kvarttone, dessuten diatoniske, kromatiske og enharmoniske modi, toneverdi og rytme. Med disse begrepene preget han en stor del av den senere musikkterminologien i seinantikken og middelalderen. Begrepene brukes fremdeles, om enn med til dels modifisert betydning.
Flesberg Skolekorps

Flesberg Skolekorps (stiftet i 1970) er et skolekorps fra Flesberg i Buskerud.

Historie

Flesberg Skolekorps ble stiftet i 1970 av Einar Lüder-Larsen og Arne Pladsen.
Norgesmesterskapet på ski 1972

Norgesmesterskapet på ski 1972 var norgesmesterskapet i de nordiske grenene skihopping, langrenn og kombinert.
Mesterskapet ble arrangert i Tydal, Meråker, Trondheim og Fluberg.
Dalruner

Dalruner er en type av runer, som ble brukt i deler av Dalarna i Sverige, hvor de ble anvendt til begynnelsen av 1900-tallet. De fleste kjente og bevarte innskrifter med dalruner er skåret ut i tre og de eldste av disse er fra 1500-tallet. Størstedelen av innskriftene er funnet i bygdene ved Älvdalen i landskapets nordlige del. Med tiden fikk flere av runene stadig større likhet med tilsvarende tegn i det latinske alfabetet. Til og med Å, Ä og Ö ble lånt inn.
Adferdsvitenskap

Adferdsvitenskap er en samlebetegnelse på disipliner utforsker de kognitive prosessene i organismer og adferdsmessige interaksjoner mellom organismer i naturen. Dette innebærer systematisk analyse av menneskers og dyrs adferd gjennom disiplinerte vitenskapelige eksperimenter. Adferdsvitenskapen forsøker å oppnå legitime, objektive konklusjoner gjennom strenge formuleringer og observasjon. Eksempler på adferdsvitenskaplige fagområder inkluderer psykologi (herunder sosialpsykologi m.fl.), antropologi, og kognitiv vitenskap. Generelt dreier studier innen adferdsvitenskap seg om menneskelige handlinger med målet er å kunne si noe mer generelt om menneskelig atferd.
Paragus

Utseende

Små (3-7 mm), kompakte, litt flate blomsterfluer, kroppen er svart bortsett fra at de gjerne har røde tegninger på bakkroppen, kledt med korte hår. Hodet er stort, fasettøynene mer eller mindre kledt med korte hår. De møtes i pannen hos hannene, men ikke hos hunnene. Ansiktet er temmelig flatt og blekgult på farge. Antennene har et langt og smalt tredje ledd, antennebørsten sitter festet oppe på dette nær roten. Vingene er rundede og glassklare. Bakkroppen er litt flat og omtrent jevnbred, helt svart eller med røde tegninger. Beina er slanke, baklårene er mørke, ellers overveiende gule. Slekten deles opp i to underslekter. Hos underslekten Paragus en fasettøynenes hår samlet i vertikale striper, mens hos underslekten Pandasyophthalmus er det jevnt fordelt utover.

Levevis

Disse blomsterfluene finnes helst på varme, tørre steder, mange av artene på eller ved strender. Larvene lever av bladlus, mest på arter som lever på trær eller på røtter.

Utbredelse

Slekten Paragus forekommer i alle verdensdeler.
St Albans katedral

St Albans katedral (tidligere St Albans Abbey, offisielt Cathedral and Abbey Church of St Alban) er en anglikansk katedral i St. Albans i England.
Med en lengde på 106 meter er St Albans den lengste katedralen i England, og den nest lengste i Storbritannia. Store deler av den er fra normannisk tid. Den fikk status som katedral i 1877.
Det Kongelige Selskap for Norges Vel

Historikk

Selskabet for Norges Vel ble opprettet den 29. desember 1809 etter initiativ fra blant andre biskop Frederik Julius Bech, Jacob Rosted, assessor Peter Collett, Ludvig Stoud Platou, Martin Richard Flor og grev Herman Wedel-Jarlsberg. Selskapet fikk underavdelinger i alle landets største byer.
Grev Wedel-Jarlsberg så snart det politiske potensialet i selskapet, og gjorde det til en forening for norske interesser i Helstaten Danmark-Norge. Alt i 1810 tok selskapet initiativet til pengeinnsamling til støtte for eget norsk universitet i Christiania. Dette var en nasjonal samlingssak, og søknaden ble rettet til kong Frederik 6. personlig. Kongen ga til slutt etter, og Universitetet i Oslo ble stiftet i 1811.
Senere brukte Henrik Wergeland selskapet som kanal for sine framstøt til folkeopplysningens fremme.
Det Kongelige Selskap for Norges Vel står bak en rekke institusjoner som i dag er en del av norske myndigheter og næringsliv
I 1810 oppretter Norges første bokforlag for trykking og distribusjon av egne skrifter. Norges Vel er patentkontor til staten tar over i 1886. 
Da Norge fikk sin egen grunnlov i 1814, hadde Norges Vel nådd mange av sine mål. Selskapet ble derfor omorganisert noen år senere med større vekt på landbruk som middel for samfunnsutvikling. Verktøyet er som i dag samarbeid, kunnskapsdeling og næringsutvikling.
Flere landbruksskoler etableres, og i 1848 starter forløperen til Norges miljø- og biovitenskapelige universitet (NMBU). Det engasjeres fjøsrøktere fra Sveits for å undervise i dyre- og melkestell (derav uttrykket sveiser). Og landets første "reiseagronom" tilsettes. I 1856 etableres Norges første samvirkemeieri, Rausjødalen som er forløperen til dagens TINE.
Vestaveien

Vestaveien er en gate på Rasta i Lørenskog.
Gaten er vertskap for Rasta vel som hvert år har tilgang til skøytebane for alle om vinteren, den grenser til Røykåsveien, Kleiva, Sønnaveien og Østaveien. Veien har flere inngangsteder til Østmarka, med skiløyper og stier som fører til Losby og Mariholte. Veien ligger kun kilometer fra fylkesgrensa mellom Oslo og Akershus.
Sorbere

Sorbere (oversorbisk: Serbja, nedersorbisk: Serby), også kalt Lausitz-sorbere,  Lausitz-serbere og vendere, er et vestslavisk folk som tradisjonelt lever i det historiske landskapet Lausitz (sorbisk Łužica eller Łužyca), som ligger i det sørøstlige Tyskland ved grensen mot Tsjekkia og Polen. Sorberne snakker tradisjonelt det vestslaviske språket sorbisk, som er nært beslektet med tsjekkisk og polsk, og også genetiske studier har vist at sorberne er nærmest beslektet med tsjekkere og polakker. Lausitz deles ofte inn i Niederlausitz og Oberlausitz, og tilsvarende kan sorberne og sorbisk språk deles inn i neder- og oversorbere og neder- og oversorbisk.
I Tyskland er den sorbiske bosetningen å finne i delstatene Brandenburg og Fristaten Sachsen. Sorberne er anerkjent som en nasjonal minoritet i Tyskland. I tillegg til eget språk og kultur har sorberne et offisielt anerkjent flagg og nasjonalsang. Det sorbiske flagget ble første gang tatt i bruk 23. mars 1848. Det ble forbudt av nasjonalsosialistene i 1935, men tatt i bruk igjen 17. mai 1945.
Benevnelsen vendere er historisk noen ganger brukt på en nedsettende måte. Det brukes likevel av nedersorbere som et egennavn, og er historisk et vanlig ord for slaviske folkeslag.
Det antas at omkring 20-30 000 mennesker taler sorbisk, mens 60 000 oppfatter seg selv som sorbere. Sorbisk er offisielt anerkjent som minoritetsspråk i Tyskland, selv om det ikke er likestilt med hovedspråket. 
I tidlig- og høymiddelalder ble begrepet sorbere (surbi, sorabi) brukt om det vestslaviske forbund mellom Saale og Mulde som oppsto under det østfrankiske rikets kontroll. I løpet av tidlig moderne tid og moderne tid ble sorberne utsatt for økende assimilering, og så godt som alle sorbere snakket etterhvert tysk ved siden av sorbisk; og mange etterkommere av sorbere snakker ikke det sorbiske språket. På grunn av det lave antallet språkbrukere er språket i dag svært truet.
Blant personer av sorbisk opprinnelse er filosofen Gottfried Wilhelm von Leibniz og oppdageren Ludwig Leichhardt. Den israelske slavisk- og jiddisch-lingvisten Paul Wexler har argumentert for at språklige trekk i jiddisch utgjør «overbevisende holdepunkter for en nær jødisk kontakt med slavere i de tyske og bøhmiske landene så tidlig som det 9. århundre», og at sorbere utgjør et betydelig element i forfedrene til askenasiske jøder.
Espen Ruud

Klubbkarriere

Ruud kom fra IL Hei til Odd Grenland som junior, men han ble lånt ut til Pors Grenland i 2002-sesongen. I 2003 fikk han kontrakt med Odd. Han etablerte seg som fast i forsvaret til Odd i 2005, mens han året etter først og fremst ble brukt på midtbanen.
Før 2007-sesongen ble han koblet til Viking, men ble holdt igjen av Odd da klubben bare hadde til hensikt å selge en spiller (Rune Jarstein). Ruud lovet deretter å fullføre kontrakten med Odd Grenland ut 2008-sesongen, men 4. juni 2008 ble overgangen til danske Odense BK klar, med gyldighet fra 7. juli 2008. Motsatt vei gikk Søren Jensen. 25. november 2014 signerte han en kontrakt med Odd som strekker seg ut 2019-sesongen.
I sesongen 2007 ble han Odds toppscorer i Tippeligaen med åtte mål. Han var også visekaptein denne sesongen.

Landslagskarriere

Ruud debuterte for det norske landslaget 14. november 2009 i 1-0-seieren mot Sveits. Totalt har han 34 landskamper. Han har også 21 kamper for aldersbestemte landslag.